На основу члана 35. став 2. Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19 и 37/19 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

# У Р Е Д Б У

О УТВРЂИВАЊУ ПРОСТОРНОГ ПЛАНА ПОДРУЧЈА ПОСЕБНЕ НАМЕНЕ ИНФРАСТРУКТУРНОГ КОРИДОРА АУТОПУТА Е – 761, ДЕОНИЦА ПОЈАТЕ – ПРЕЉИНА

Члан 1.

Утврђује се Просторни план подручја посебне намене инфраструктурног коридора аутопута Е – 761, деоница Појате – Прељина (у даљем тексту: Просторни план), који је одштампан уз ову уредбу и чини њен саставни део.

Члан 2.

Просторним планом утврђују се основе организације, коришћења, уређења и заштите подручја посебне намене подручја инфраструктурног коридора аутопута  
Е – 761, деоница Појате – Прељина на деловима територија градова: Краљева, Крушевца и Чачка, и општина: Варварин, Врњачка Бања, Трстеник и Ћићевац.

Члан 3.

Просторни план састоји се из текстуалног дела и графичких приказа.

Текстуални део Просторног плана објављује се у „Службеном гласнику Републике Србије”.

Графички прикази (рефералне карте) израђени у размери 1: 50.000 су:

1. реферална карта број 1: Посебна намена простора;
2. реферална карта број 2: Мрежа насеља и инфраструктурни системи;
3. реферална карта број 3: Природни ресурси, заштита животне средине, природних и културних добара;
4. реферална карта број 4: Спровођење плана.

Графички прикази (карте детаљне разраде) израђени у размери 1: 2.500 су:

* 1. детаљна карта број 4.1. Спровођење плана, деоница на територији општине Ћићевац и Варварин;
  2. детаљна карта број 4.2. Спровођење плана, деоница на територији града Крушевца;
  3. детаљна карта број 4.2а. Спровођење плана, деоница на територији града Крушевца;
  4. детаљна карта број 4.3. Спровођење плана, деоница на територији општине Трстеник;
  5. детаљна карта број 4.3а. Спровођење плана, деоница на територији општине Трстеник;
  6. детаљна карта број 4.3б. Спровођење плана, деоница на територији општине Трстеник;
  7. детаљна карта број 4.4. Спровођење плана, деоница на територији општине Врњачка Бања;
  8. детаљна карта број 4.5. Спровођење плана, деоница на територији града Краљева;
  9. детаљна карта број 4.5а. Спровођење плана, деоница на територији града Краљева;
  10. детаљна карта број 4.5б. Спровођење плана, деоница на територији града Краљева;
  11. детаљна карта број 4.6. Спровођење плана, деоница на територији града Чачка;
  12. детаљна карта број 4.6а. Спровођење плана, деоница на територији града Чачка;
  13. детаљна карта број 4.6б. Спровођење плана, деоница на територији града Чачка;
  14. детаљна карта број 4.6в. Спровођење плана, деоница на територији града Чачка.

Графичке приказе из ст. 3. и 4. овог члана, израђене у 12 примерака, својим потписом оверава овлашћено лице органа надлежног за послове просторног планирања.

Члан 4.

Просторни план представља основ за директно спровођење издавањем локацијских услова, израду техничке документације, формирање грађевинских парцела јавних намена, прибављање дозвола, односно стварање услова за изградњу аутопута, у складу са Законом о планирању и изградњи.

Уређење, грађење, коришћење и заштита подручја посебне намене спроводиће се сагласно решењима из Просторног плана.

Просторни план ће се за посебну намену инфраструктурног коридора аутопута спроводити локацијским условима које издаје надлежно министарство за посебну намену, на основу правила уређења и грађења и детаљних карата у размери 1:2.500 утврђених Просторним планом. Посебна намена у оквиру Просторног плана ће се директно спроводити локацијским условима за: трасу и пратеће садржаје у функцији аутопута (петље и денивелисана укрштања, базе за одржавање, техничке оперативне центре, наплатне рампе), девијације прекинутих државних путева и локалних путева, електроенергетске и друге водове и постројења за потребе напајања објеката аутопута, регулације водотокова у зони аутопута и девијација државних путева и локалних путева, као и решења одводњавања атмосферских вода до реципијената, које издаје надлежно министарство.

Просторни планови јединица локалне самоуправе (општина Ћићевац, Варварин, Трстеник и Врњачка Бања и градова Крушевац, Краљево и Чачак), ускладиће се са планским решењима из Просторног плана, док ће се остала планска решења ван подручја посебне намене спроводити по смерницама из просторних планова јединица локалне самоуправе.

Члан 5.

Графички прикази из члана 3. ст. 3. и 4. ове уредбе, чувају се трајно у Влади (један комплет), Министарству грађевинарства, саобраћаја и инфраструктуре (два комплета), Јавном предузећу „Путеви Србијеˮ (један комплет), привредном друштву „Коридори Србијеˮ д.о.о, Београд (један комплет), граду Краљеву (један комплет), граду Крушевцу (један комплет), граду Чачку (један комплет), општини Варварин (један комплет), општини Врњачка Бања (један комплет), општини Трстеник (један комплет), општини Ћићевац (један комплет).

Члан 6.

Документациона основа планског документа израђује се у два примерка (у аналогном и дигиталном формату) и трајно се чува у министарству надлежном за послове просторног планирања.

Члан 7.

Просторни план је доступан заинтересованим лицима, у електронском облику, преко Централног регистра планских докумената, који води орган надлежан за послове државног премера и катастра.

Члан 8.

Ступањем на снагу ове уредбе престаје да важи Уредба о утврђивању Просторног плана подручја посебне намене инфраструктурног коридора аутопута Е – 761, деоница Појате – Прељина („Службени гласник РС”, број 98/13).

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-290/2020

У Београду, 17. јануара 2020. године

В Л А Д А

ПРЕДСЕДНИК

Ана Брнабић, с.р.